Goddowell Avwomakpa

Goddowell Avwomakpa (dem bon am for April 20, 1948), wey pipo sabi as Akbishop Dr. Goddowell Oyibo Ikoyi Avwomakpa, na di Naija akbishop wey bi di fonda an di oga kpatakpata of di Christ Missionaries Krusaders Chorch, wey dey for Warri, Delta Stet, Naija.

For August 22, 2022, Isaiah Ogedegbe bin prez Goddowell Avwomakpa an e kol am "di man wit burden for lost souls".
E bi bifor soja for di Naija Ami for 1967 dorin the Naija Sivu Wor, but e leta konvet from militri to ministri and bikom a folowa of Cornelius Adam Igbudu.

How e tek stat life
Na for Oginibo wey dey for di Ughelli Saut Loka Govamet Aria of Delta Stet dem bon Goddowell Avwomakpa for April 20, 1948, an e papa nem na Avwomakpa Majomi. Tori don kari am sey dem buk e papa for operashon for Baptist Huspito Eku, an doktors tok sey afta di operashon mek e papa nor sleep wit wuman for three years. Bifor di operashon, e papa bin promise God sey if e kom bak alive from di operashon and God also mek am fit bon pikin, e go give di pikin bak to God.

Ministri
Goddowell Avwomakpa dey run a Pentikosta Kristen ministri wit programs wey dey show for televishon. E dey fokos on evanjelisim for vilej arias tru opun-air krusade an rivava servis. As e bin waka go meni komunitis, e dey prish sey mek pipul ripent and troway dia juju.
Goddowell Avwomakpa get di habit of saying, "Wen you mek God big, your wahala go bikom small".
Akording to Avwomakpa, e don bi prisha of di gospo an preya woriyo for di past fifty years.
Pasona life
Goddowell Avwomakpa mari two taims. E fes mari Deaconess Victoria O. Avwomakpa an dem bon nine pikins (six gels an three bois).
But shi kpai for June 12, 2020 wen shi bi 68 years.

One year afta di dai of e fes waif, again e mari anoda wuman kol Sarah wey bin kom from Plateau Stet, for e chorch for Saturday, July 10, 2021.
Tori don also kari am sey som pastors, Urhobo kings an politikshians bin atend di wedin serimoni for e chorch.
E sekon waif full nem bifor marej na Sarah Emmanuel Dawel.

Di fes son of Goddowell Avwomakpa, Kaycee Oghenenyerhovwo Avwomakpa dey mari a gospo singa kol Rhose Avwomakpa an dem bon three pikins (Jael, Joel an Jesse).

Anoda son of Goddowell Avwomakpa na Mr. Tareri Avwomakpa an e bi lawya.

Di DSS bin harest Mr. Tareri for Febuari 2017 ova di konsan wey e show for di katakata bitwin di DSS an Aposto Johnson Suleman an dem leta reliz am give e papa.
Tori don kari am sey di DSS again drag Goddowell Avwomakpa son, Mr. Tareri go court for 25 Febuari 2017.
Kritisizim an kontrovasi
For 12 Febuari 2017, som kritiks of Goddowell Avwomakpa bin kol am "a politikal akbishop" wen e bin selibrate di return from prison of di bifor bifor Delta Stet Govnor James Ibori wey chop imprisonmet bikos e tif di stet moni, an wen Avwomakpa bin prez Ibori as di light of di Urhobo neshon.

Som of im kritiks leta akiuz am sey e bin kol James Ibori Jesus Christ, but Goddowell Avwomakpa don deny di aligeshon.

For e chorch for July 2017, Goddowell Avwomakpa once again bin hold a speshal thanksgiving servis for James Ibori to honor im life.

For April 10, 2018 an ahead of di 2019 jeneral eleshon, di Independent Niuspepa Naija bin ripot sey Goddowell Avwomakpa don tok sey mek di kristens wey dey for Naija go get dia PVC, an mek sure sey dem yuz am tek vote, bikos dat na di koret way dem fit vote out di yeye lidas wey dey wahala di kontri.

For June 18, 2022, di Independent Niuspepa Naija also bin ripot sey Goddowell Avwomakpa don kondem di Owo katolik chorch killings an as e dey ves, e kom tok sey e si am as "one of di signs wey show sey di sekuriti system for di kontri don fail".
E don also kol on di bifor bifor Naija presido, Buhari to yuz di next months of im administreshon to re-organise di sekuriti system for di kontri so dat Naija pipul go fit enjoi peace an uniti.
Buks
Goddowell Avwomakpa don also poblish som Kristen buks wey e kol:
The World's Three Greatest Needs (2000)
Pray That You Enter Not Into Temptation (2001)
The Power For Breakthrough (2001)

Posishons
E bi di bifor Saut-Saut chairmo of di Kristen Asosiashon of Naija for Delta Stet an di lid pastor of di Christ Missionaries Krusaders Chorch.

E bi also di bifor chairmo of di Pentikosta Feloship of Naija for Delta Stet.

E bi also di bifor chairmo of di Naija Delta Bishops' Forum.
Pej wey konsan dis one
Daniel Dikeji Miyerijesu
Wie dem gada di tori

Katigori:Pipul wey dem bon for 1948
Katigori:Tori About Pipu Life
Katigori:Tori abaut pipul life
Katigori:Naija pipul
Katigori:Urhobo-Isoko pipul
Katigori:Pastors for Naija